»De fleste journalister går i dag på arbejde i den tro, at verden er plaget af sygdom, krig og elendighed, at alle magthavere er halvkorrupte, og at almindelige mennesker er passive ofre, det er synd for. De ser det som deres vigtigste funktion at være negative, kritiske og finde fejl i systemet og fortælle befolkningen om alt det, der ikke fungerer. Problemet er bare, at virkeligheden er en anden, og nyhedsmedierne ender med at svigte deres fornemste opgave: at give et retvisende billede af verden«.

Så nedslående lyder skudsmålet af de danske nyhedsmedier anno 2015, når man spørger journalist, mediekonsulent og master i positiv psykologi fra University of Pennsylvania Cathrine Gyldensted, der netop har udgivet bogen ’From Mirrors to Movers – Five Elements of Positive Psychology in Constructive Journalism’.

Her revser den tidligere reporter på TV Avisen journaliststandens opfattelse af sig selv som tilstræbt objektiv formidler af virkeligheden og slår et slag for, at journalister begynder at fortælle historier med opløftende budskaber, der giver befolkningen virkelyst og tro på fremtiden.